Document ID: 32005D0053

32005D0053
L 022/14
SLUŽBENI LIST EUROPSKE UNIJE
25.01.2005.
ODLUKA KOMISIJE
od 25. siječnja 2005.
o primjeni članka 3. stavka 3. točke (e) Direktive 1999/5/EZ Europskog parlamenta i Vijeća na radijsku opremu namijenjenu za uključivanje u sustav automatske identifikacije brodova (AIS)
(priopćena pod brojem dokumenta C(2005) 110)
(Tekst značajan za EGP)
(2005/53/EZ)
KOMISIJA EUROPSKIH ZAJEDNICA,
uzimajući u obzir Ugovor o osnivanju Europske zajednice,
uzimajući u obzir Direktivu 1999/5/EZ Europskog parlamenta i Vijeća od 9. ožujka 1999. o radijskoj opremi i telekomunikacijskoj terminalnoj opremi i o uzajamnom priznavanju njihove usklađenosti (1), a posebno njezin članak 3. stavak 3. točku (e),
budući da:
(1)
Brojne su države članice uvele ili namjeravaju uvesti zajednička sigurnosna načela i pravila za opremu za sustav automatske identifikacije brodova (AIS) na koju se ne primjenjuju zahtjevi za prijevoz iz poglavlja V. Međunarodne konvencije o zaštiti ljudskog života na moru iz 1974. (SOLAS).
(2)
Usklađivanje radioslužbi pridonosi sigurnijoj plovidbi plovila koja nisu obuhvaćena SOLAS-om, a posebno u situacijama pogibelji i sigurnosti, te stoga države članice pozivaju plovila da se uključe u AIS.
(3)
AIS je opisan u Pravilu 19 u poglavlju V. - Zahtjevi za prijenos brodskih navigacijskih sustava i opreme SOLAS-a Međunarodne pomorske organizacije (IMO).
(4)
Radijskim propisima Međunarodne telekomunikacijske unije (ITU) AIS-u su za uporabu dodijeljene određene frekvencije: 161.975 (AIS1) i 162.025 (AIS2) MHz. Druge frekvencije dodijeljene za pomorske komunikacije mogu se također staviti na raspolaganje za potrebe AIS-a. Cjelokupna radijska oprema koja radi na tim frekvencijama trebala bi se podudarati s uporabom kojoj su ove frekvencije namijenjene i trebala bi osigurati opravdano jamstvo da će u trenutku rada pravilno funkcionirati.
(5)
Područje primjene Odluke Komisije 2003/213/EZ od 25. ožujka 2003. o primjeni članka 3. stavka 3. točke (e) Direktive 1999/5/EZ na pomorsku komunikacijsku opremu namijenjenu za uporabu na plovilima koja nisu obuhvaćena SOLAS-om i namijenjenu za uključivanje u sustav automatske identifikacije brodova (AIS) (2) ograničeno je na opremu namijenjenu za uporabu na plovilima koja nisu obuhvaćena SOLAS-om. Smatra se da je visoku razinu sigurnosti moguće postići samo ako cjelokupna oprema koja se koristi na plovilima koja nisu obuhvaćena SOLAS-om i pripadajuće kopnene postaje koje su uključene u sustave AIS-a funkcioniraju pravilno. Stoga bi se isti zahtjevi trebali primjenjivati na sve postaje AIS-a.
(6)
U svrhu pravne jasnoće i transparentnosti potrebno je zamijeniti Odluku 2003/213/EZ.
(7)
Ova bi se odluka trebala primjenjivati tek po isteku vremena koje će proizvođačima omogućiti da svoju proizvodnju opreme prilagode u skladu s novim bitnim zahtjevima.
(8)
Mjere predviđene ovom Odlukom u skladu su s mišljenjem Odbora za ocjenjivanje usklađenosti telekomunikacija i odbora za nadzor tržišta,
DONIJELA JE OVU ODLUKU:
Članak 1.
Radijska oprema koja radi u okviru pomorske pokretne službe definirane u članku 1.28 Radijskih propisa Međunarodne telekomunikacijske unije (ITU) ili u okviru pomorske pokretne satelitske službe definirane u članku 1.29 Radijskih propisa ITU-a mora biti u skladu s bitnim zahtjevima iz članka 3. stavka 3. točke (e) Direktive 1999/5/EZ.
U tu svrhu, takva oprema mora biti izrađena na način kojim se osigurava njezin pravilan rad u namijenjenom okruženju kada se koristi na plovilima i kopnenim postajama koje nisu obuhvaćene SOLAS-om te mora ispunjavati sve odgovarajuće radne zahtjeve sustava za automatsku identifikaciju brodova (AIS).
Članak 2.
Odluka 2003/213/EZ stavlja se izvan snage s učinkom od datuma iz članka 3.
Članak 3.
Ova se Odluka primjenjuje od 26. srpnja 2005.
Članak 4.
Ova je Odluka upućena državama članicama.
Sastavljeno u Bruxellesu 25. siječnja 2005.

Labels: 7
12
8